A 2020/21-es tanév 2. félévét a bécsi BOKU (Universität für Bodenkultur Wien) egyetemen töltöttem, Erasmus+ ösztöndíjjal. A Bécsben eltöltött 5 hónap alatt rengeteg új emberrel ismerkedtem meg, és sok- sok új élménnyel gazdagodtam. Az egyetemen a pandémia miatt hibrid oktatásban vettünk részt, vagyis a legtöbb óránk online volt, de a gyakorlati órákat és kirándulásokat személyesen tartották meg.

A BOKU egyetemet csak ajánlani tudom. Ezen az egyetemen az Erasmus-os hallgatók bármilyen tárgyat választhatnak, nincsen megszabott tanterv a számukra. Így olyan órákon vehettünk részt, amit érdekesnek tartunk. Rengetek tantárgy közül választhattunk, mind angol, mind német nyelven, illetve az sem volt probléma, ha Bsc. hallgatóként Msc. tantárgyon szerettünk volna reszt venni.

A tanárok kedvesek és segítőkészek voltak, az egyetem környezetbarát, modern és gyönyörű környezetben található.

A város gyönyörűszép és élettel teli, még a pandémia alatt sem unatkoztunk. A félév elején szigorúbbak voltak a korlátozások, a szórakozóhelyek zárva voltak, viszont megnézhettük a város nevezetességeit és bejárhattuk a múzeumokat.

Bécsben rengeteg múzeum közül válogathatunk, többek között itt található a természettudományi múzeum, amit azoknak ajánlanék, akik érdeklődnek a történelem és biológia iránt. Több interaktív múzeumban is jártunk, ilyen volt a Technisches Museum, a Haus der Musik és a Museum der Illusionen. Az Albertina múzeumban olyan híres festők műveit láthatjátok, mint pl. Pablo Picasso vagy Claude Monet.

A múzeumlátogatáson kívül túrákat szerveztünk az Erasmus hallgatókkal a környékbeli városokba, hegyekbe, illetve mindig volt lehetőségünk kisebb összejövetelek szervezésére, például a Duna partján, vagy Parkokban.

Ahogyan közeledett a félév vége, fokozatosan enyhültek a korlátozások, így több lehetőségünk nyílt a kikapcsolódásra és közös programok szervezésére.

Bárkinek ajánlom az Erasmust, aki csak elgondolkodott ezen a lehetőségen. Ha szeretnétek új embereket megismerni, a nyelvtudásotokat fejleszteni, felejthetetlen élményeket szerezni és kipróbálni magatokat egy új környezetben, jelentkezzetek bátran, nem fogjátok megbánni!

Csicsely Bianka